text: 24-årig kvinde anholdt efter mange små brande
  14 august 2015 kl. 09.25
  Politiet i Fredericia anholdte torsdag aften en 24-årig kvinde, som nu er sigtet for brandstiftelse i fem tilfælde.
  Den 24-årige kvinde blev anholdt i sit hjem torsdag aften og skal i grundlovsforhør i Kolding kl. 13.00 fredag. Hun er sigtet for fem af de mindre brande, der har været i byen hen over sommeren.
  - Vi begyndte at blive lidt bekymrede, da der havde været mange af de små brande, fortæller politikommissær Uffe Villumsen til TV SYD.
  Politiet kom på sporet af kvinden efter et tip fra offentligheden. Hun er kendt af politiet i forvejen, dog ikke for noget lignende.
  Der har de seneste tre-fire uger været syv-otte småbrande i Fredericia. Blandt andet en afbrændt bil og et forsøg på at antænde en bygning. Alle er dog opdaget, inden det gik helt galt.
  Politiet håber, at kvinden bliver varetægtsfængslet, så de kan få tid til at foretage yderligere tekniske undersøgelser.
  